**COMPETIŢIA CELOR MAI BUNE PRACTICI DIN ADMINISTRAŢIA PUBLICĂ**

**DIN ROMÂNIA**

**METODOLOGIE**

Agenţia Naţională a Funcţionarilor Publici (ANFP) lansează cea **de-a XIV-a ediţie a** „***Competiţiei celor mai bune practici din administraţia publică din România”***. Competiţia este un demers realizat pentru cunoașterea și recunoașterea performanţei la nivelul administraţiei publice româneşti, care se finalizează cu premierea celor mai bune practici în cadrul **conferinţei internaţionale *„Inovaţie şi calitate în sectorul public”*** şi diseminarea acestora la nivel naţional printr-un **Ghid de bune practici**.

Scopul acestei competiţii este să identifice, să evidenţieze şi să disemineze iniţiative inovative şi eficiente din administraţia publică, să facă cunoscute experienţa şi rezultatele remarcabile ale autorităţilor şi instituţiilor publice din România.

Înscrierea în competiţie se realizează on-line, prin intermediul adresei de e-mail bunepractici@anfp.gov.ro, în perioada **18 iulie – 16 septembrie 2022.** Sunt invitate să participe toate entităţile din sistemul administrației publice românești.

Competiţia se axează pe **trei piloni tematici**. Autorităţile şi instituţiile publice pot înscrie în competiție maximum 3 cazuri de bună practică implementate în ultimii 3 ani, dar nu mai mult de 2 aplicații în cadrul aceluiași pilon tematic.

**Condiţii generale:**

(1) Nu pot participa în competiția națională proiecte/ cazuri de bună practică premiate la edițiile anterioare ale conferinței sau idei de proiecte care nu au fost încă implementate.

(2) Sunt acceptate şi bune practici aflate în implementare, dar care au obținut rezultate relevante (până în momentul înscrierii în competiție).

Obiectivele competiţiei

Obiectivele vizate sunt:

* Creșterea calității resursei umane prin identificarea și promovarea politicilor, mecanismelor și practicilor destinate optimizării activității instituționale
* Promovarea eficienței și eficacității inițiativelor și practicilor destinate atragerii resurselor (umane, materiale, financiare, timp)
* Cunoașterea și popularizarea poveștilor de succes despre dezvoltarea durabilă (local, regional, instituțional)
* Promovarea mecanismelor de implementare a parteneriatului administrație – cetățeni – societate civilă

Tematicile propuse şi justificarea alegerii acestora

Cele trei tematici de concurs (piloni) propuse pentru cea de-a XIV-a ediţie a competiţiei sunt:

**Pilon 1: Comunități decente, reziliente, durabile**

**Pilon 2: Servicii publice digitalizate**

**Pilon 3: Educaţie pentru noua generaţie**

Pilonul 1: Comunități decente, reziliente, durabile

***Justificarea stabilirii acestei tematici pentru cazurile de bună practică***

Oameni ai timpurilor noastre, identitățile noastre surprind multiple fațete: suntem fiice și fii, iubite și iubiți, părinți, prietene și prieteni, colege și colegi, suntem membri ai comunităților în care am ales să trăim, suntem cetățeni ai României și ai Uniunii Europene, suntem locuitori ai aceste frumoase și uimitoare planete. **Cu toții avem dreptul să trăim decent și sănătos, în cercurile noastre mai mici și mai mari.**

**Comunități decente, fără sărăcie** —România a înregistrat progrese în recuperarea decalajelor, totuși disparitățile dintre regiuni, cele dintre mediul rural și urban rămân ridicate, iar accesul la servicii esențiale, cum sunt serviciile sociale sau de sănătate, este în continuare insuficient. Rata ocupării forței de muncă este în creștere, dar există în continuare decalaje în ceea ce privește tinerii, persoanele în vârstă, romii, femeile și persoanele cu un nivel scăzut de calificare sau dizabilități, care reușesc să intre sau să se mențină în câmpul muncii mult sub media UE. Riscul de sărăcie este în continuare ridicat, inclusiv pentru persoanele încadrate în muncă, iar anumite grupuri sociale se confruntă cu sărăcie extremă, România având printre cele mai mari ponderi ale persoanelor expuse riscului de sărăcie și excluziune socială din UE[[1]](#footnote-1). **Incluziunea socială a tuturor cetățenilor și eradicarea sărăciei este direcția asumată atât la nivel de țară, cât și la nivelul UE, în vederea asigurării unei vieți decente pentru toți cetățenii**.

**Comunități reziliente, sustenabile** —În ultimii ani, ne confruntăm cu provocări majore. Pandemia de Covid-19, criza cauzată de invazia Ucrainei de către Rusia, proximitatea României față de zona de război, toate acestea pe fundalul schimbărilor climatice și a efectelor tot mai vizibile ale acestora. Provocările prin care trecem, la nivel individual sau colectiv, sunt însă și oportunități. Sunt oportunități de a identifica vulnerabilitățile, precum și cauzele și factorii determinați și de a planifica și implementa măsuri pentru a diminua riscurile generate de acestea. **Identificarea vulnerabilităților și a măsurilor adecvate cresc reziliența, atât la nivel personal, cât și la nivel de organizație sau comunitate.** Cu alte cuvinte, **capacitatea de a face față crizelor și provocărilor multiple, cu luarea în considerare a punctelor vulnerabile, este una dintre premisele construirii de comunități sustenabile.** Fie că ne referim la comunitățile rurale, cu provocările cu care se confruntă pentru asigurarea unei vieți demne, sau la comunitățile urbane, în continuă creștere și diversificare, linia dezvoltării acestora trebuie să urmărească parametrii sustenabilității[[2]](#footnote-2).

**Încurajăm și dorim să facem cunoscute entitățile publice care s-au angajat pe drumul dezvoltării unei societăți sănătoase, demne, sustenabile și capabile să crească și să construiască pornind de la propriile vulnerabilități.**

**Orice autoritate/ instituție publică se poate înscrie în competiție cu cel mult două cazuri de bună practică pe această tematică, dacă a demarat acțiuni care au condus la implementarea unor soluţii, care contribuie la:**

* **combaterea sărăciei:** implementarea unor soluții pentru reducerea nivelului de sărăcie și eradicarea sărăciei extreme, implementarea unor soluții de protecție socială pentru persoanele sărace și grupurile vulnerabile, măsuri și acțiuni luate în vederea asigurării accesului egal al tuturor cetățenilor la condiții de viață decente și servicii de bază, la resurse economice, financiare, sociale, naturale sau de sănătate, măsuri și acțiuni de creștere a rezilienței persoanelor sărace/ persoanelor aflate în situații vulnerabile și reducerea expunerii la riscurile legate de și alte amenințări economice, sociale și de mediu
* **construcția de comunități decente și reziliente**: măsuri și acțiuni de asigurare a muncii decente și a sănătății și securității la locul de muncă, măsuri și acțiuni de reducere a numărului de decese și îmbunătățire a stării de sănătate a populației, inclusiv a sănătății mintale, măsuri și acțiuni de prevenție și de combatere a violenței și hărțuirii, inclusiv violența domestică, dezvoltarea și implementarea de politici de monitorizare, raportare și investigare, mecanisme de reclamații eficiente, sprijin pentru victime, asigurarea unor condiții de trai decent în mediul rural și în zonele defavorizate (îmbunătățirea accesibilității la servicii medicale, sociale, igienico-sanitare, economice etc.), măsuri de anticipare și gestionare a schimbărilor și pregătire pentru a răspunde la crizele actuale și viitoare, măsuri și acțiuni de asigurarea a rezilienței administrației publice (adaptarea la schimbare și gestionarea crizelor, proactivitate, leadership dinamic și incluziv, motivarea și implicarea angajaților, creșterea rezilienței personalului, implicarea cetățenilor în identificarea soluțiilor, servicii publice adaptabile și flexibile etc.)
* **dezvoltarea de comunități durabile:** măsuri și acțiuni de combatere a efectelor schimbărilor climatice și de reducere a impactului negativ asupra mediului, precum gestionarea deșeurilor, stoparea defrișărilor ilegale, asigurarea calității aerului, gestionarea apelor și prevenția dezastrelor etc., acțiuni de protecție și salvgardare a patrimoniului cultural și natural mondial, accesul tuturor la locuințe, transport și servicii de bază adecvate, sigure și la prețuri accesibile, măsuri și acțiuni de combatere a decalajului urban-rural, acțiuni urbane incluzive și durabile (acces al grupurilor aflate în situații vulnerabile, al femeilor și copiilor, persoanelor în etate sau cu dizabilități la rețele de transport public, la spații verzi și publice sigure, incluzive și accesibile, acțiuni de consolidare a capacității pentru planificarea și gestionarea participativă, integrată și durabilă a așezărilor umane, modernizarea cartierelor sărace și a infrastructurii de transport și siguranță a transportului).

Pilonul 2: Servicii publice digitalizate

***Justificarea stabilirii acestei tematici pentru cazurile de bună practică***

### Digitalizarea serviciilor publice este o preocupare constată a administraţiilor publice, întrucât acestea trebuie să se adapteze noilor tendinţe de la nivelul societăţii şi să răspundă cerinţelor tot mai diversificate din partea cetăţenilor. Remodelarea fluxurilor şi a proceselor administrative, având la bază folosirea tehnologiilor informației și comunicațiilor (ITC), contribuie atât la o mai bună furnizare a serviciilor publice, cât şi la o mai bună interacţiune cu beneficiarii acestora.

### În procesul de digitalizare a serviciilor publice, instituţiile şi autorităţile publice, de la nivel local şi central, întâmpină o serie de provocări, care, de cele mai multe ori sunt depăşite atunci când există o puternică și continuă colaborare la nivel instituţional, mai ales atunci când vorbim de interoperabilitatea datelor.

### Aşa cum ştim, digitalizarea serviciilor publice contribuie atât la eficientizarea activităţii la nivel instituţional, cât şi la regândirea modului în care instituțiile publice concep și livrează serviciile către cetățeni. În acest sens, atât la nivelul administrației centrale, cât și la nivelul administrației locale, au fost dezvoltate platforme on-line prin intermediul cărora cetățenii beneficiază de interacțiunea cu instituțiile publice într-un mod facil. De asemenea, politica publică în domeniul e-guvernării pentru perioada 2021-2030, adoptată de Guvernul României, are scopul de a întări capacitatea sectorului public de a funcționa într-un mediu digital avansat, pentru a livra servicii publice electronice eficiente, centrate pe nevoile cetățeanului, respectiv ale mediului de afaceri.

**Orice autoritate şi instituţie publică se poate înscrie în competiţie, cu cel mult două cazuri de bună practică pe această tematică, dacă au dezvoltat servicii publice digitale care au avut un impact semnificativ atât în eficientizarea activităţii, cât şi în îmbunătăţirea relaţiei cu cetăţenii, prin:**

* îmbunătățirea conectivității digitale, inclusiv în zonele sau mediile defavorizate
* fructificarea avantajelor digitalizării în beneficiul cetățenilor, îmbunătățirea și simplificare accesului cetăţenilor la servicii și informații publice digitalizate
* soluții de digitalizare și interoperabilitate la nivelul serviciilor publice digitale existente
* dezvoltarea de infrastructuri informaționale digitale și de sisteme și soluții complexe (ex: Big Data, inteligență artificială, soluții bazate pe cloud,  Blockchain etc.)
* dezvoltarea de platforme informatice cu date deținute de administrația publică, inclusiv pentru a fi puse la dispoziția publicului și reutilizate
* soluții de optimizare a timpului necesar prestării serviciilor publice
* asigurarea schimbului de informații cu beneficiarii serviciilor publice prin folosirea mijloacelor digitale
* utilizarea eficientă a resurselor, reducerea costurilor și crearea unui mediu de lucru mai atractiv
* dezvoltarea de soluții informatice pentru flexibilizarea modului și a timpului de lucru
* dezvoltarea competențelor digitale ale angajaţilor
* acţiuni de informare la nivelul comunităţii cu privire la serviciile digitale furnizate
* educarea cetățenilor în ceea ce priveşte utilizarea serviciilor digitale
* creșterea încrederii și a gradului de satisfacție a populației în raport cu serviciile publice
* stimularea participării comunităților dezavantajate la societatea și economia bazate pe cunoaștere
* creșterea gradului de incluziune socială prin facilitarea accesului persoanelor cu dizabilități (handicap locomotor, vedere, auz etc.) la informațiile despre serviciile publice de interes

Pilonul 3: Educaţie pentru noua generaţie

***Justificarea stabilirii acestei tematici pentru cazurile de bună practică***

**Educația** este activitatea care are ca scop pregătirea oamenilor pentru a deveni membri activi ai vieții sociale. Cuvântul **educație** derivă din substantivul „educatio”, care înseamnă creștere, hrănire, cultivare[[3]](#footnote-3).

Filosoful german Immanuel Kant spunea că educația are rolul de a contribui la valorificarea naturii umane în folosul societății: „este plăcut să ne gândim că natura omenească va fi mai bine dezvoltată prin educație și că se poate ajunge a i se da o formă care să-i convină cu deosebire. Aceasta ne descoperă perspectiva fericirii viitoare a neamului omenesc”.

Rolul educației trebuie să fie acela de a **dezvolta aptitudini și abilități, repere etice, morale și de a transmite un set de cunoștințe practice bazate pe fundamente teoretice solide**. În prezent, sistemul de educație românesc este bazat mai mult pe instruire teoretică și mai puțin pe aplicabilitate practică, iar latura educativă este puțin luată în considerare. **Aceasta latură trebuie să fie prioritară, mai ales în condițiile tehnologice actuale, în care instruirea se poate face și în afara școlii, prin intermediul informațiilor „free” și a tehnicilor „open source”**.

În același timp, pentru a răspunde provocărilor sociale actuale, sistemul educativ trebuie să fie pregătit să țină cont de nevoile individuale de instruire ale copiilor și tinerilor. **Educația trebuie să se îndrepte spre direcțiile lor de interes şi să dezvolte capacitățile cognitive, emoționale și abilitățile naturale ale acestora, luând în considerare, totodată, nevoile actuale şi de perspectivă ale pieței forței de muncă**.

**Orice autoritate şi instituţie publică se poate înscrie în competiţie cu cel mult două cazuri de bună practică pe această tematică, în cazul în care a demarat/ desfăşurat acţiuni care au presupus implementarea și/ sau susținerea unor mecanisme de formare și dezvoltare educațională, respectiv:**

* acţiuni/ proiecte privind abordarea creativă a predării, învățării și evaluării în învățământul (pre)universitar prin intermediul tehnologiilor de ultimă generație
* modele si instrumente de predare şi învățare noi, specifice erei digitale
* modele si instrumente pentru combaterea bulliyng-ului în instituțiile de învățământ
* inițiative instituționale privind respectarea, protecția și asigurarea drepturilor copilului
* campanii comunitare și activități de încurajare a spiritului civic
* activități referitoare la educația în domeniul promovării drepturilor omului
* proiecte privind sensibilizarea comunității asupra problemelor copiilor şi tinerilor
* activități care facilitează dialogul între generații etc.
* proiecte și inițiative privind cooperarea pentru inovare prin educație și schimbul de bune practici (stagii de practică/ internship, parteneriate, studii, analize etc.)
* acţiuni vizând atragerea de know-how şi tehnologii didactice de succes de la nivel internațional
* acţiuni care să prevină, să combată și să răspundă la violența în rândul copiilor prin transformarea normelor și comportamentelor sociale și de gen şi să încurajeze copiii să conteste normele sociale care duc la violență între colegi și să dezvolte soluții la problemele conflictuale
* acțiuni de pregătire/ încurajare a tinerilor pentru încadrare pe piața muncii
* inițiative de sprijin pentru reformarea politicilor în domeniul educației
* proiecte sociale de incluziune şi de prevenire a abandonului şcolar.

Descrierea metodologiei competiției

Competiția presupune parcurgerea următoarelor etape:

* Publicarea metodologiei pe site-ul ANFP şi promovarea anunţului de lansare a competiţiei
* Înscrierea în competiție
* Evaluarea preliminară
* Postarea informațiilor referitoare la aplicațiile respinse (dacă este cazul)
* Evaluarea finală a bunelor practici înscrise în competiție (conform grilelor nr. 2, respectiv nr. 3)
* Reevaluarea unor bune practici (dacă este cazul)
* Desemnarea câștigătorilor și premierea acestora

Calendarul activităţilor

* Evaluarea preliminară de către Comitetul de Evaluare
* Postarea informațiilor referitoare la bunele practici respinse (dacă este cazul)
* Evaluarea bunelor practici înscrise în competiţie şi/

sau reevaluarea unor bune practici (dacă este cazul)

* Informarea persoanei de contact menţionată în formularul de înscriere cu privire la decizia Comitetului de Evaluare privind nominalizarea proiectului de bune practici
* Pregătirea prezentărilor pentru conferinţă
* Bunele practici selectate vor fi incluse într-un **Ghid de bune practici**
* Primele 4 cazuri de bună practică selectate pentru fiecare dintre cei 3 piloni tematici vor fi prezentate în cadrul Conferinţei
* 3 din cele 4 cazuri de bună practică vor fi premiate - **locurile 1, 2, 3** se vor determina în funcţie de punctajul obţinut la evaluarea aplicaţiei, iar al patrulea caz de bună practică va primi **menţiune.**
* Anunț de lansare a competiţiei
* Postarea pe site a anunţului de lansare şi a metodologiei
* Promovarea lansării pe canalele de social media (Facebook, Instagram, LinkedIn)
* Transmiterea electronică a bunelor practici până la data stabilită în calendar

**1.** Lansarea competiției

**18 iulie**

**2.** Înscrierea bunelor practici

**18 iulie - 16 septembrie**

**3.** Evaluarea bunelor practici

**16 septembrie – 14 octombrie**

**4.** Informarea nominalizaților (max. 3 aplicaţii pe tematică)

**octombrie/noiembrie**

**5.** Realizarea Ghidului de bune practici

**octombrie/noiembrie**

**6.** Prezentarea cazurilor de bună practică în cadrul conferinţei, premierea

**noiembrie**

Recomandări generale pentru aplicanți

Cazurile de bună practică trebuie să sublinieze:

* partea „descriptivă”, dar şi partea „explicativă” a cazului
* procesul (cum s-a ajuns la rezultat) şi efectele (rezultatele)
* factorii de succes
* factorii situaţionali, esenţiali pentru reuşita cazului
* indicatori folosiţi în vederea evaluării performanţei proiectului
* descrierea trebuie să se bazeze pe dovezi certe şi concrete, documente scrise sau audio-vizuale
* măsuri de sustenabilitate

***Posibile surse de obţinere a dovezilor, în momentul elaborării studiilor de caz:***

* rapoartele de evaluare şi monitorizare realizate pe baza indicatorilor de performanţă
* interviuri realizate cu persoanele care implementează proiectele şi cu beneficiarii proiectului
* rapoarte elaborate pe baza chestionarelor
* rapoarte de analiză a nevoilor
* rapoarte ale întâlnirilor echipei
* toate tipurile de documente elaborate
* articole din publicaţii
* statistici
* programe TV şi radio ( înregistrări, reportaje etc.)
* fotografii
* declaraţii de parteneriat
* certificate şi atestate
* diplome
* studii
* analize
* declaraţii de presă
* comunicate de presă
* evaluări independente
* declaraţii ale beneficiarilor

Notă: Cazul de bună practică poate fi asimilat unui proiect, fapt ce a permis utilizarea termenului generic de „proiect” în loc de „cazul de bună practică” (vezi terminologia utilizată în grilele de evaluare).

***Precizări privind evaluarea bunelor practici validate* (care au fost acceptate după evaluarea preliminară):**

* prin grila nr. 2 vor fi evaluate aspecte ce țin de valoarea și calitatea planificării proiectului propus (caracterul inovativ, factorii de sprijin, aspectele metodologice)
* prin grila nr. 3 au fost introduse criterii de evaluare similare celor utilizate în cazul proiectelor: relevanță, eficiență, eficacitate, impact și sustenabilitate
* în raport cu ponderea alocată, în cazul ambelor grile se va opera și cu criterii complexe, compuse din 2 sau 3 subcriterii și notate distinct (vezi criteriul metodologic-aplicativ, relevanța și sustenabilitatea).

**Condiție obligatorie:** fiecare aplicație trebuie să obțină **minim 50** de puncte **pentru fiecare** dintre cele 2 grile de evaluare; în sens contrar, buna practică va fi eliminată din competiție.

**Recomandări:**

* Aveți grijă să vă asigurați că obțineți puncte pentru fiecare dintre cele 4, respectiv 5 criterii (în unele cazuri, 0 puncte la 2-3 criterii din aceeași grilă duce automat la eliminarea aplicației din competiție).
* Pentru a evita situațiile prezentate anterior și a vă maximiza șansele de a obține un rezultat cât mai bun în competiție, formulăm câteva recomandări (cu caracter orientativ):
	+ încercați să utilizați obiective SMART și indicatori - pentru a facilita măsurarea unor criterii-cheie (ex. eficiență, eficacitate etc.)
	+ în lipsa obiectivelor SMART, pentru fiecare criteriu în parte, vor fi folosite argumente/ justificări sintetice prin care veți arăta că buna practică a răspuns cerințelor formulate în criteriul respectiv. Indiferent de modul în care a fost structurat inițial proiectul pe care îl introduceți în competiție, vă rugăm să realizați o restructurare a lui sau o reformulare a unor pasaje (după caz) - astfel încât să puteți acoperi cerințele formalizate în grilele de evaluare. Pe baza grilelor de mai jos, vă puteți face chiar o autoevaluare (înainte de depunerea bunei practici, respectiv după transmiterea acesteia).

Comitetul de evaluare (CEv)

Se va constitui câte un CEv pentru fiecare dintre cei 3 piloni. Fiecare CEv va avea **4 membri**:

* 3 membri cu drept de vot
* secretar – membru fără drept de vot.

**Fiecare bună practică va fi evaluată de către 3 evaluatori**, conform procedurii de evaluare descrise în prezenta metodologie.

**Comitetul de evaluare** pentru fiecare dintre cei trei piloni va avea în componenţă reprezentanţi ai mediului universitar, ai mass-media, ai ONG-urilor cu experienţă bogată şi rezultate reprezentative şi ai Agenţiei Naţionale a Funcţionarilor Publici, care asigură secretariatul.

**Atribuţiile comitetului de evaluare**

Comitetul pentru evaluarea cazurilor de bune practici va analiza şi va selecta aplicaţiile pe baza procedurii de evaluare.

Comitetul de Evaluare are următoarele atribuţii:

* realizarea unei evaluări preliminare (conform grilei cuprinzând un set de 7 criterii eliminatorii)
* primirea şi soluţionarea contestaţiilor (cu suportul echipei organizatoare)
* evaluarea aplicaţiilor în conformitate cu Grilele de evaluare (Anexa 1)
* asigurarea că cerinţele de raportare sunt îndeplinite după finalizarea procesului de evaluare
* elaborarea, revizuirea şi aprobarea Raportului de evaluare.

Secretarul comitetului de evaluare va întocmi un raport pentru fiecare secţiune tematică a competiţiei și o listă cu bunele practici care s-au calificat spre a fi premiate.

Procedura de evaluare

Primirea şi înregistrarea bunelor practici

Înscrierea în competiţie se face prin transmiterea bunei practici (conform structurii din anexă), prin e-mail-ul bunepractici@anfp.gov.ro.

**În cazul în care se consideră că un caz de bună practică se identifică mai bine cu un alt pilon tematic, comitetul de evaluare va realiza mutarea proiectului în pilonul tematic respectiv, cu o consultare prealabilă și acordul aplicantului.**

Evaluarea bunelor practici

Evaluarea este un proces derulat în 2 etape, evaluarea preliminară și evaluarea finală.

**I. Etapa preliminară constă în selectarea bunelor practici eligibile din cele înscrise în competiţia propriu-zisă.**

În funcţie de tematica bunei practici, secretarul comitetului de evaluare va transmite pe e-mail evaluatorilor aplicaţiile şi cele 3 grile de evaluare. Aceştia vor evalua individual bunele practici primite şi vor acorda fiecăreia dintre ele un punctaj pe baza grilelor de evaluare.

În cazul grilei corespunzătoare evaluării preliminarii (vezi tabelul de mai jos Grila 1), au fost stabilite condițiile generale obligatorii, respectiv un set de 7 criterii eliminatorii, după cum urmează:

**Grila 1**

|  |  |  |  |
| --- | --- | --- | --- |
| **Nr.** | **Criteriu**  | **DA** | **NU** |
| 1. | Proiectul/ cazul de bună practică a fost premiat la ediţiile anterioare ale conferinţei; | **** | **** |
| 2. | Ideea de proiect nu au fost încă implementată; | **** | **** |
| 3. | Buna practică aflată în implementare, nu a obţinut rezultate până în momentul înscrierii în competiţie; | **** | **** |
| 4. | Buna practică propusă nu se încadrează în spiritul şi în valorile promovate de competiţie (nu este inovativă şi/ sau are o calitate îndoielnică; reprezintă o activitate curentă); | **** | **** |
| 5. | Rezultatele reflectate de buna practică sunt anterioare anului 2018; |  |  |
| 6. | Nu au fost respectate cerinţele de formă şi de fond ale aplicaţiei (elemente de identificare, redactare etc.); | **** | **** |
| 7. | Lipsă de originalitate;  | **** | **** |

**Detalii privind înţelegerea criteriilor eliminatorii:**

Grila de evaluare preliminară propusă mai sus operează atunci când evaluatorii constată că cel puţin unul din aceste criterii s-a manifestat (şi-a produs efectele, existând cel puţin o menţiune/ bifare „DA”).

Descalificarea unei bune practici este rezultatul analizei riguroase şi obiective, iar evaluatorii, prin intermediul secretariatului tehnic de organizare a competiţiei, pot solicita clarificări din partea aplicantului pentru a se asigura de corectitudinea deciziilor adoptate.

Prin introducerea acestor criterii se vizează identificarea acelor bune practici ce aduc plusvaloare, sunt într-adevăr inovative şi au potenţial de replicare (de exemplu, activităţile curente nu pot fi încadrate în categoria „bunelor practici inovatoare”).

Nerespectarea cerinţelor de formă şi de fond ale aplicaţiei poate avea drept consecinţă:

* dificultăţi majore în înregistrarea (corectă şi completă) bunei practici
* imposibilitatea identificării corecte a aplicantului
* exprimare şi conţinut inadecvat (exemplu: idei neclare sau incoerente - ce aduc atingere imaginii aplicantului, a organizatorului şi, prin extensie, asupra administraţiei publice în general)
* redactarea defectuoasă (nerespectarea structurii/ câmpurilor/ secţiunilor obligatorii etc.).

Organizatorul nu are dreptul de a interveni/ modifica/ adăuga în ceea ce priveşte conţinutul aplicaţiei transmise în vederea evaluării!

Respectarea acestor criterii obligatorii, care sunt diseminate şi promovate înainte de iniţierea procesului de înscriere, reprezintă **exclusiv** sarcina aplicantului!

Autorităţile şi instituţiile publice care s-au înscris cu mai mult de 3 aplicaţii vor renunţa la acele aplicaţii înscrise peste limita impusă de organizator (acestea îşi vor exprima opţiunea în scris cu menţionarea expresă a celor 3 bune practici eligibile). Raţiunea acestei restricţii constă în oferirea de şanse egale pentru toţi competitorii, respectiv în promovarea unui tratament nediscriminatoriu în ceea ce priveşte şansele de premiere.

**Neîndeplinirea unuia sau mai multor criterii preliminare duce automat la eliminarea aplicaţiei din competiţie!**

**Postarea rezultatelor privind evaluarea preliminară**

|  |  |  |  |  |
| --- | --- | --- | --- | --- |
| **Nr.** | **Titlul bunei practici** | **Criteriu**  | **DA** | **NU** |
| **1.** | .................................................... | Proiectul/ cazul de bună practică a fost premiat la ediţiile anterioare ale conferinţei | **** | **** |
| **2.** | Ideea de proiect nu au fost încă implementată | **** | **** |
| **3.** | Buna practică aflată în implementare, nu a obţinut rezultate până în momentul înscrierii în competiţie | **** | **** |
| **4.** | Buna practică propusă nu se încadrează în spiritul şi valorile promovare de competiţie (nu este inovativă şi/ sau are o calitate îndoielnică reprezintă o activitate curentă) | **** | **** |
| **5.** | Rezultatele reflectate de buna practică sunt anterioare anului 2018 |  |  |
| **6.** | Nu au fost respectate cerinţele de formă şi fond ale aplicaţiei (elemente de identificare, redactare etc.) | **** | **** |
| **7.** | Lipsă de originalitate (ex.: bune practici identice) | **** | **** |

Vor fi afişate aplicaţiile respinse - pentru care nu a fost respectate unul sau mai multe criterii eliminatorii, potrivit modelului de mai sus!

**Dreptul de contestații și soluționare a acestora**

Contestațiile pot fi depuse în termen de 3 zile de la publicare pe site a bunelor practici respinse.

Soluționarea contestațiilor se realizează în termen de 5 zile lucrătoare.

După acest termen, pe site-ul competiției vor fi publicate deciziile adoptate în urma soluționării (contestație admisă sau respinsă).

**II. Evaluarea finală**

Fiecare bună practică va fi evaluată pe baza a două ***Grile de evaluare*** (vezi grila nr. 2 și grila nr. 3)**,** de către ***3 evaluatori*** care vor lucra independent unul de celălalt. Astfel, pe fiecare tematică vor fi 3 evaluatori, în total 9.

Evaluarea finală va consta în adunarea punctajelor obținute la fiecare criteriu (grila nr. 2 și grila nr. 3).

* prin grila nr. 2 vor fi evaluate aspecte ce țin de valoarea și de calitatea planificării proiectului propus (caracterul inovativ, factorii de sprijin, aspectele metodologice)
* prin grila nr. 3 au fost introduse criterii de evaluare similare celor utilizate în cazul proiectelor: relevanță, eficiență, eficacitate, impact și sustenabilitate
* în raport cu ponderea alocată, în cazul ambelor grile se va opera și cu criterii complexe, compuse din 2 sau 3 subcriterii și notate distinct (vezi criteriul metodologic-aplicativ, relevanța și sustenabilitatea).

Scorul maxim ce poate fi acordat pentru fiecare grilă este de ***100 de puncte.***

**Condiție obligatorie:** fiecare bună practică trebuie să obțină **minimum 50** de puncte **pentru fiecare** dintre cele 2 grile de evaluare; în sens contrar, buna practică va fi eliminată din competiție.

**În cazul în care între media punctajului acordat de un evaluator şi media generală (pe cele 3 evaluări) există un decalaj ≥ 15 puncte, se va relua procedura de evaluare.**

**Reevaluarea se poate face în cadrul unei întruniri între cele 3 evaluatori şi numai pentru bunele practici în legătură cu care s-au constatat acest decalaj.**

**Decizia finală**

Punctajul final al unei bune practici reprezintă media aritmetică dintre punctajul obţinut la a doua grilă şi punctajul obţinut la a treia grilă.

În funcţie de punctajele finale obţinute, se realizează lista cu clasamentul final, mai exact locurile 1, 2 şi 3 şi menţiunea pentru fiecare dintre cele trei tematici.

Grile de evaluare

**Grila 2**

|  |  |
| --- | --- |
|  |  |
| **Titlul bunei practici:** |  |
| **Numele persoanei de contact:** |  |
| **Instituţia:** |  |
| **Punctaj:** |  | **Punctaj maxim** | **Comentarii** |
| **Caracterul INOVATIV al bunei practici:** orice idee inovatoare care conduce la modernizarea serviciilor publice, la îmbunătăţirea satisfacţiei beneficiarului; elementul de noutate va fi urmărit în soluţia aleasă, în activităţile propuse) | **20** |  |
| **PARTENERIATE dezvoltate** în cadrul derulării bunei practici (nominalizarea partenerilor şi modul în care aceştia au fost implicaţi activ în implementarea şi finalizarea bunei practici) | **20** |  |
| **IMPLICAREA cetăţenilor şi voluntariat:** în ce măsură s-a reuşit implicarea cetăţenilor şi a voluntarilor în derularea bunei practici, cum şi pe ce activităţi | **20** |  |
| **Criteriul METODOLOGIC-APLICATIV**(1) raportare la **coerența structurală**: se urmărește caracterul structurat al aplicaţiei („*firul roșu*”), fapt ce va permite o evaluare facilă pe axa obiective – activităţi – rezultate;(2) raportare la abordările, metodele și instrumentele utilizate, care să reflecte **caracterul practic** și **orientat către rezultat** al aplicației:cazul de bună practică trebuie să fie orientat către rezultat, nu către proces. Altfel, un proces îmbunătăţit nu este un rezultat în sine, ci reprezintă o metodă pentru atingerea unui rezultat. În concluzie, rezultatul urmărit trebuie să reflecte îmbunătăţirea situației inițiale (de exemplu, în legătură cu satisfacția cetățenilor, calitatea serviciilor publice oferite etc.). **Calitatea abordărilor/ metodelor/ instrumentelor indică**, în final, **cumulativ, valoarea** **rezultatelor** obținute. | **20** |  |
| **20** |  |
| **Total 1:** | **x din 100** | **100** |  |
|  |  |  |  |

**Grila 3**

|  |  |
| --- | --- |
|  |  |
| **Titlul bunei practici:** |  |
| **Numele persoanei de contact:** |  |
| **Instituţia:** |  |
| **Punctaj:** |  | **Punctaj maxim** | **Comentarii** |
| **Criteriul RELEVANŢEI**(1) raportare la cerințele prezentei metodologii: prin obiectivele stabilite și modalitățile de implementare, buna practică propusă contribuie efectiv la realizarea obiectivelor competiției (perspectiva metodologică)(2) raportare la nevoile beneficiarilor: relevanţa unei bune practici reprezintă măsura în care obiectivele stabilite şi planul de implementare propus se adresează corect problemelor identificate (perspectiva intervenționistă) | **10** |  |
| **10** |  |
| **EFICIENŢĂ demonstrată:** buna practică prezintă clar rezultatele aşteptate în raport cu resursele angrenate (umane, materiale, financiare, informaționale etc.). Indicatorii de eficienţă utilizați pun în balanţă **rezultatele** obţinute cu **resursele** care au fost mobilizate pentru acea activitate | **15** |  |
| **EFICACITATE demonstrată:** vizeazăîmbunătățirea nivelului de satisfacție al utilizatorului final/ beneficiarului. Prin urmare trebuie să existe o metodă de măsurare a situației „**dinainte**” şi a situației „**de după**”, folosind aceiași indicatori/ date în vederea obținerii unei analize a “elementelor lipsă”. Indicatorii de eficacitate utilizați raportează rezultatele **obținute** la ceea **ce s-a sperat să se obțină**) | **15** |  |
| **IMPACTUL bunei practici:** cum se reflectă/ influențează rezultatele proiectului reforma administrației publice).Termenul *impact* (ciocnire, cf. Dex) se referă la efectul de ansamblu al beneficiilor aduse de un anumit proiect/ bună practică, asupra unui număr mai mare de persoane decât principalii beneficiari dintr-o anumită instituție/ comunitate/ regiune etc. | **20** |  |
| **SUSTENABILITATEA** **bunei practici:** **(1) promovare:** se va avea în vedere descrierea modalităților de diseminare/ împărtășire de cunoștințe şi experiență din cadrul bunei practici, precum şi rezultatele acesteia şi în cadrul altor instituții/ organizații (inclusiv indicatori și rezultate, resurse promoționale angrenate etc.)**(2)** **replicare**: posibilitățile de multiplicare a bunei practici în cadrul **altor** comunități/ de către alte instituții/ servicii publice/ organizații (justificare, argumentare, oferirea unor exemple/ scenarii de dezvoltare) **(3) continuitate:** se va evalua calitatea prezentării și argumentării demersurilor prin care **buna practică/ proiectul a continuat** și după finalizarea implementării (ex., după ce finanțarea a încetat/ nu au mai fost alocate resurse/ grupul de lucru/ echipa de proiect au fost dizolvate etc.). În concluzie, este necesară detalierea măsurilor actuale sau care vor fi luate pentru a se asigura faptul că progresul sau beneficiile realizate pentru beneficiari/ grupurile țintă vor fi garantate în viitor, demonstrându-se probabilitatea ca rezultatele pozitive ale bunei practici să continue şi după terminarea perioadei de implementare | **10** |  |
| **10** |  |
| **10** |  |
| **Total 2:** | **x din 100** | **100** |  |
| **Punctaj general:** |  |  |  |

1. *Raportul de țară al Comisiei Europene privind România (2022)*, Bruxelles, 2022 [↑](#footnote-ref-1)
2. În conformitate cu *Strategia națională pentru dezvoltarea durabilă a României 2030* [↑](#footnote-ref-2)
3. Conform Wikipedia, The Free Encyclopedia, 12 iulie 2022, https://ro.wikipedia.org/wiki/Educa%C8%9Bie [↑](#footnote-ref-3)